[{"text_idx": "#000001", "text": "Koerte kehakeel ja stressisignaalid I"}, {"text_idx": "#000003", "text": "Kas sina ra\u0308a\u0308gid koerte keelt? Kas tead, mida ra\u0308a\u0308givad koera tunnete kohta tema ka\u0308pad, ko\u0303rvad, suunurgad? Kas tead, milline na\u0308eb va\u0308lja sinu koera \"ei\" paile, teisele koerale, vo\u0303o\u0303rale inimesele? Aga vo\u0303o\u0303ra koera \"ei\" sinu vo\u0303i su koera la\u0308henemiskatsele?"}, {"text_idx": "#000004", "text": "Hammustused ei tule tu\u0308hjast kohast, vaid u\u0308ldjuhul koerast, kelle ku\u0308mneid vo\u0303i sadu hoiatusi on eiratud. Sotsiaalsete loomadena on koerad osavad konfliktide va\u0308ltimises ja rahumeelses lahendamises, see aga eeldab, et teine pool oskab nende kehakeelt lugeda, stressisignaale a\u0308ra tunda ja neile kohaselt reageerida.\u2060 Koerad on va\u0308ga selged ja usinad suhtlejad, peame neile vaid vastu tulema ja leidma natuke aega, et o\u0303ppida neid kuulama. Nii kaitseme ennast ja oma koera ning teisi inimesi ja loomi."}, {"text_idx": "#000005", "text": "Sellel pildil on na\u0308ha u\u0308ks lihtsamini ma\u0308rgatavaid stressisignaale: pea ligi ja alla- vo\u0303i tahapoole to\u0303mmatud lidus ko\u0303rvad. Na\u0308eme seda sageli vastusena ehmatusele vo\u0303i inimese a\u0308hvardavale kehakeelele (nt koeraga riieldes vo\u0303i koera kohale kummardudes), samuti vo\u0303ib see osutada ebakindlusele uues keskkonnas vo\u0303i olukorras.\u2060"}, {"text_idx": "#000006", "text": "Siin on na\u0308ha mitu olulist signaali, mis annavad ma\u0308rku, et koer ei tunne end ha\u0308sti. Na\u0308eme lidus ko\u0303rvu ja kissis silmi. Kuna laps asetseb vasakul ja u\u0308leval, on koer oma pea viinud paremale ja alla. Koer on po\u0308o\u0308ranud oma na\u0308o eemale nii teda kallistavast lapsest kui ka fotograafist. Kallistamine ja pildistamine on u\u0308ldiselt koerte jaoks veidrad tegevused ning need tekitavad tihti neis ebamugavust. Na\u0308o eemale po\u0308o\u0308ramine on aga ha\u0308sti mo\u0303istetav viisakas signaal, mida saame ka ise koera rahustamiseks kasutada. Saame po\u0308o\u0308rata oma na\u0308o veidi eemale vo\u0303o\u0303ra koeraga tutvudes vo\u0303i tuttavat koera tervitades. Samuti olukorras, kus peame koera isiklikku ruumi tungima (nt talle trakse vo\u0303i jopet selga pannes), vo\u0303i siis, kui koer on muutunud ma\u0308nguhoos va\u0308ga u\u0308lemeelikuks.\u2060"}, {"text_idx": "#000007", "text": "\"Vaalasilma\" ehk selgelt na\u0308htavaid silmavalgeid na\u0308eme tihti siis, kui koera pea on po\u0308o\u0308ratud meist eemale (vt eelmist punkti), kuid silmad ja\u0308lgivad meid ta\u0308helepanelikult. Koer, kes kaitseb toitu vo\u0303i ma\u0308nguasja, vo\u0303ib langetada pea va\u0308a\u0308rtusliku eseme kohale, ja\u0308lgides samas pingsalt talle la\u0308henevat inimest vo\u0303i teist koera. Tavaliselt kaasneb \"vaalasilmaga\" koera tardumine vo\u0303i kangestumine ning pildil na\u0308htavad lidus ko\u0303rvad ja tihedalt suletud suu.\u2060"}, {"text_idx": "#000008", "text": "Sellel pildil on na\u0308ha tu\u0308u\u0308piline stressisignaal, millega koerad pu\u0308u\u0308avad pingelist olukorda leevendada ning u\u0308ksteist ja meid rahustada: nina limpsamine vo\u0303i keeleotsa suust va\u0308lja pistmine. Samuti na\u0308eme lidus ko\u0303rvu ja fotograafist eemale po\u0308o\u0308ratud na\u0308gu. Nina limpsamisega kaasneb mo\u0303nikord suu matsutamine vo\u0303i hammaste plagistamine, mo\u0303lemad vo\u0303ivad esineda ka omaette."}, {"text_idx": "#000009", "text": "Ka haigutamine on tu\u0308u\u0308piline stressisignaal, millega koerad pu\u0308u\u0308avad pingelist olukorda leevendada ning u\u0308ksteist, iseennast ja meid rahustada. Na\u0308eme ka, et pildil olev koer on to\u0303mbunud kaela ja peaga kallistajast eemale. Stressihaigutus lo\u0303peb mo\u0303nikord kileda ha\u0308a\u0308litsusega. Vahel kaasneb sellega keha sirutamine ja ringutamine, misto\u0303ttu peame seda ekslikult unisuse ma\u0308rgiks.\u2060"}, {"text_idx": "#000010", "text": "Haigutamist saame ka ise koera rahustamiseks kasutada. Kui meie kehakeel on pehme ja liigutused aeglased, silmad poolsuletud ja haigutused su\u0308gavad, anname koerale ma\u0308rku, et olukord ei ole ohtlik."}, {"text_idx": "#000011", "text": "Kas oled ma\u0308rganud, et sinu koer aevastab teiste koertega ma\u0308ngides vo\u0303i jalutama minnes? Koera erutusest ja a\u0308revusest vo\u0303ib ma\u0308rku anda just aevastamine vo\u0303i o\u0303hu ja\u0308rsk va\u0308ljutamine puhistades (nina kaudu) vo\u0303i puristades (mokkade kaudu). Tihti on tegu ma\u0308nguka\u0308itumisega, mis vo\u0303imaldab koeral kaaslastele oma rahumeelseid kavatsusi na\u0308idata ja enne ma\u0308ngu ja\u0308tkamist hetkeks puhata. Mo\u0303nikord turtsuvad ja puhistavad koerad ootusa\u0308revusest, na\u0308iteks enne o\u0303ueminekut vo\u0303i oma inimese kojusaabumist, vo\u0303i frustratsioonist, kui soovitud asi vo\u0303i tegevus viibib.\u2060 Samuti vo\u0303ib puhistamine olla suunatud mo\u0303nele hirmua\u0308ratavale stiimulile ja ennustada haukumist.\u2060"}, {"text_idx": "#000012", "text": "Sellel pildil on na\u0308ha signaal, millega koer pu\u0308u\u0308ab na\u0308idata end ohutuna: silmade kissitamine vo\u0303i tihe pilgutamine. Na\u0308eme seda olukorras, milles koer tajub ohtu ning pu\u0308u\u0308ab ohu vo\u0303i stressi allikat rahustada. Samuti vo\u0303ivad koerad seda leebet signaali kasutada viisakalt suhtluspartnerile la\u0308henedes. Na\u0308eme seda signaali tihti dog shaming postitustes ehk fotodel ja videodes koertest, kellega parajasti pahanduse/o\u0303nnetuse pa\u0308rast riieldakse. Need koerad ei tunne su\u0308u\u0308d ega ha\u0308bi, vaid nad reageerivad omaniku a\u0308hvardavale kehakeelele, tunnevad inimese ees hirmu ja pu\u0308u\u0308avad teda rahustada.\u2060"}, {"text_idx": "#000013", "text": "Imetajate puhul annab tugevast erutusest (nii seksuaalne kui ka ro\u0303o\u0303muerutus) ja hirmust ma\u0308rku pupillide suurenemine. Liigselt hoogu la\u0308inud ma\u0308ngu ka\u0308igus vo\u0303ime na\u0308ha, et koeral \"silmad po\u0303levad peas\", pupillid la\u0308igivad tugevalt ja paistavad suurte o\u0303hukeste ketastena. To\u0303sises hirmuseisundis koera pupillid vo\u0303ivad olla va\u0308ga suured isegi ereda valguse ka\u0308es (nt loomakliinikus).\u2060"}, {"text_idx": "#000014", "text": "Koera emotsionaalsest seisundist vo\u0303ib meile ma\u0308rku anda tema keel. Stressi-seisundis koera keelelihased on pinges ja to\u0308o\u0308tavad gravitatsioonile vastu. Lo\u0303dvalt rippumise vo\u0303i suus puhkamise asemel vo\u0303ib mureliku/erutunud koera keel olla pikalt suust va\u0308ljas ja kaarduda u\u0308lespoole. Keel vo\u0303ib olla otsast laiem ja servadest to\u0303stetud ehk lusikakujuline. Keel vo\u0303ib paista ku\u0308lgedelt ebatavaliselt paks. Tihti kaasneb sel moel na\u0308htava keelega ha\u0308a\u0308lekas lo\u0303o\u0303tsutamine.\u2060"}, {"text_idx": "#000015", "text": "Stressiseisundis koera na\u0308olihased on pinges. Vo\u0303ime seeto\u0303ttu na\u0308ha kortse ja vagusid koera kulmude u\u0308mbruses, otsaesisel, silmade all, po\u0303skedel, koonul, suunurkades. Fotol oleva koera kulmud ja po\u0303sed va\u0308ljendavad selgelt muret ning tema lidus ko\u0303rvad ja ninaotsa limpsav keel annavad meile samuti ma\u0308rku, et ta ei tunne end ha\u0308sti ning olukord on tema jaoks hirmua\u0308ratav."}, {"text_idx": "#000016", "text": "Pinge na\u0308olihastes vo\u0303ib meile paista grimassidena koera na\u0308ol, sh ko\u0303rvuni naeratusena ehk kaugele u\u0308les- vo\u0303i tahapoole to\u0303mmatud suunurkadena ning \"naerukurdudena\" ehk voltidena suu-nurkades. Mo\u0303ned koerad o\u0303pivad naeratama, kui nende inimesed kinnistavad sellise ka\u0308itumise ta\u0308helepanu, kudrutamise ja maiustega. Samuti on na\u0308ilise naeruna\u0308oga koerad meie silmis hirmus armsad, misto\u0303ttu on mo\u0303ned populaarsed koerato\u0303ud aretusto\u0308o\u0308 to\u0303ttu isegi rahuseisundis naerusuised. Siiski ei ole inimese moodi ro\u0303o\u0303mu pa\u0308rast vo\u0303i viisakusest naeratamine koertele u\u0308ldiselt iseloomulik, pigem na\u0308eme naeratust mureliku vo\u0303i u\u0308lierutunud koera na\u0308ol. Sellise naeratusega kaasnevad tavaliselt ka muud stressisignaalid, nt pinges keel, kortsud na\u0308ol, lo\u0303o\u0303tsutamine, \"vaalasilm\", lidus ko\u0303rvad vm.\u2060"}, {"text_idx": "#000017", "text": "Pinges na\u0308olihaste to\u0303ttu on hirmunud vo\u0303i ebamugavust tundval koeral sageli suu ko\u0303vasti kinni. Samuti vo\u0303ib suu a\u0308kiline sulgemine anda meile ma\u0308rku, et koer tajub a\u0308kitselt ohtu. Sellise koera mokad on pinges ja pisut to\u0303stetud ning ei ripu lo\u0303dvalt. Koera suunurgad vo\u0303ivad olla ettepoole lu\u0308katud ja suu pruntis. See toob kaasa ka to\u0303stetud ja ettepoole lu\u0308katud vurrud. Selliseid ma\u0308rke vo\u0303ib olla keeruline tabada, misto\u0303ttu tunneme lihtsamini a\u0308ra teised tihti kaasnevad signaalid, nt fotol oleva koera lidus ko\u0303rvad, pa\u0308rani silmad vo\u0303i na\u0308htavad silmavalged. Tihti kaasneb ka koera tardumine, maadligi olek, na\u0308o eemale po\u0308o\u0308ramine ja/vo\u0303i va\u0308ga aeglane liikumine.\u2060 Koer, kes muidu vo\u0303tab ka\u0308est toitu o\u0303rnalt, vo\u0303ib a\u0308revusest krampis suuga vo\u0303tta maiuseid ja\u0308rsult napsates."}, {"text_idx": "#000018", "text": "U\u0308lemiste hammaste paljastamine on selge ja tugev hirmu- ja a\u0308hvardussignaal. Hammaste na\u0308itamisega kaasnevad harilikult kortsud koonul, to\u0303stetud ja puhvis mokad, ettepoole lu\u0308katud suunurgad ja vurrud, suured silmad ja pupillid, samuti tardumine ja urisemine. Tihti limpsavad koerad samal ajal korduvalt nina, po\u0308o\u0308ravad pea ko\u0303rvale vo\u0303i liputavad sabaotsa, pildudes viimse hetkeni suhtluspartnerit rahustavaid ja olukorda leevendavaid signaale. Sellist koera na\u0308eme tavaliselt siis, kui ko\u0303ik tema leebemad signaalid on maha magatud vo\u0303i neid ei ole kuulda vo\u0303etud. Tegu vo\u0303ib olla koera viimase katsega konflikti rahumeelselt lahendada ning sellesse tuleb suhtuda austusega.\u2060"}, {"text_idx": "#000019", "text": "Mo\u0303ni koer na\u0308itab hambaid ka nii, et tema koon on sile ja suunurgad tahapoole to\u0303mmatud, nii mo\u0303nigi neist on saanud internetikuulsuseks. Tihti on koera silmad siis kissis, kaasneda vo\u0303ib tardumine, maadligi olek ja jalgade vahele to\u0303mmatud saba. Tegu on nn alandliku grimassiga (submissive grin), mis va\u0308ljendab hirmu ja a\u0308revust. Inimesed peavad seda mo\u0303nikord vahvaks naeratuseks, kiidavad ja premeerivad koera ning o\u0303petavad seela\u0308bi sellise ka\u0308itumise talle trikina selgeks.\u2060"}, {"text_idx": "#000020", "text": "Nii mo\u0303nigi koer na\u0308itab hambaid ka ma\u0308ngides. Ma\u0308ng vo\u0303ib olla tugevalt erutav su\u0308ndmus, mille ka\u0308igus harjutataksegi konfliktide lahendamist, ru\u0308nnakuid ja taandumisi. See on normaalne, kuni tegemist on ma\u0308nguga. Sellest, kuidas koerte ma\u0308ngu a\u0308ra tunda, loe SIIT."}, {"text_idx": "#000021", "text": "Keha raputamine on signaal, millega koerad rahustavad liigselt hoogu la\u0308inud ma\u0308ngu ja leevendavad erutust, nt vo\u0303ime seda na\u0308ha o\u0303ueminekul vo\u0303i pa\u0308rast jalutuska\u0308iku tuppa tulles. Keha raputamisega raputatakse maha stress ja lihaspinge pa\u0308rast konfliktset, hirmua\u0308ratavat vo\u0303i ebamugavat olukorda. Koerad kasutavad keha raputamist ka ehmatusest taastumiseks.\u2060 Murelikul koeral vo\u0303ib aidata a\u0308revatest olukordadest kiiremini taastuda see, kui talle on trikina o\u0303petatud keha raputamist ma\u0308rguso\u0303na peale.\u2060"}, {"text_idx": "#000022", "text": "Maast lahti to\u0303stetud esika\u0308pp vo\u0303i ka\u0308ppade kohendamine istudes vo\u0303ib osutada sellele, et koer on ebakindlas, konfliktses vo\u0303i a\u0308revusttekitavas olukorras. Tavaliselt na\u0308eme siis ka muid signaale nagu lidus ko\u0303rvu, tihedalt suletud suud, nina limpsamist. Ka\u0308pato\u0303ste vo\u0303ib anda ma\u0308rku ka ootusa\u0308revusest, nt vo\u0303ib koer to\u0303sta esika\u0308pa vahetult enne seda, kui anname talle maiuse vo\u0303i viskame ma\u0308nguasja.\u2060"}, {"text_idx": "#000023", "text": "Hirmua\u0308ratavas vo\u0303i ebakindlas olukorras vo\u0303ib koer teha end istumise vo\u0303i lamamise teel va\u0308iksemaks ja staatilisemaks ning na\u0308idata end seela\u0308bi ohutuna. See on ka viisakas rahustav signaal teise pelgliku vo\u0303i va\u0308iksema koeraga suheldes. Mo\u0303nikord pu\u0308u\u0308avad koerad rahustada a\u0308rritunud/ erutunud inimest vo\u0303i teist koera, istudes seljaga na\u0308rvitseja poole vo\u0303i lausa talle peale, kombineerides istumist ja na\u0308o/keha eemale po\u0308o\u0308ramist.\u2060"}, {"text_idx": "#000024", "text": "Saba liputamist peetakse ekslikult so\u0303braliku ja ma\u0308ngulise koera ma\u0308rgiks. Tegelikult liputavad koerad saba erinevates situatsioonides alates viisakast tervitamisest ja ma\u0308ngule kutsumisest kuni suhtluspartneri rahustamise ja isegi ru\u0308ndevalmiduseni, samuti aitab saba koertel liikudes lihtsalt tasakaalu hoida. Siiski vo\u0303ib saba meile koera meeleolu kohta nii mo\u0303ndagi o\u0308elda.\u2060"}, {"text_idx": "#000025", "text": "Sabajuure (kus koer ja saba kohtuvad) asetus: ko\u0303rge asetusega sabajuur ma\u0308rgib ko\u0303rgemat erutustaset, mis vo\u0303ib ennustada nii head kui ka halba. Madala asetusega sabajuur, kus koer on to\u0303mmanud saba u\u0308lemise osa vastu tagumikku vo\u0303i kogu saba jalge vahele, va\u0308ljendab hirmu vo\u0303i ebakindlust, samuti na\u0308eme seda mo\u0303nikord siis, kui koer on su\u0308gavalt keskendunud mo\u0303nele u\u0308lesandele vo\u0303i tegevusele. Kui koer on neutraalses rahumeelses meeleolus, ja\u0308tkab sabajuur tavaliselt veidi selgroogu, uudishimuliku koera puhul on tihti kogu saba maapinnaga paralleelne.\u2060"}, {"text_idx": "#000026", "text": "Saba lehvimise kiirus ja amplituud: va\u0308ga erutunud vo\u0303i a\u0308rritunud koera saba on tihti ko\u0303rgel pu\u0308sti ja lehvib kiiresti va\u0308ikese amplituudiga. Rahuliku ja suhtlemisalti koera saba lehvib tavaliselt maapinnaga paralleelselt vo\u0303i veidi ko\u0303rgemal/madalamal ning laia amplituudiga, tavaliselt tantsib siis koera kogu taguots. A\u0308rev vo\u0303i hirmul koer vo\u0303ib suhtluspartneri rahustamiseks liputada sabaotsa, u\u0308leja\u0308a\u0308nud saba jalge vahele to\u0303mmatud, keha kange. Kui la\u0308heneda puhkavale koerale, vo\u0303ib saba po\u0303ntsutamine vastu po\u0303randat olla rahustav signaal ja palve puhkajat mitte ha\u0308irida.\u2060"}, {"text_idx": "#000027", "text": "On leitud, et koerad liputavad saba rohkem paremale poole, kui nad on rahulikud ja ro\u0303o\u0303msad, ning vasakule, kui nad on a\u0308revad ja mures. Selline eelistus annab signaale isegi sabaliputajat na\u0308gevale koerale, kelles see kutsub esile sarnase emotsionaalse reaktsiooni!\u2060"}, {"text_idx": "#000028", "text": "Lisaks niigi mitmekesisele sabakeelele peame arvestama, et koerad kogevad konfliktseid emotsioone, samuti on olemas igasugused propellersabad ja sabad, mis liiguvad na\u0308iliselt u\u0308heaegselt igasse ilmakaarde, vigastatud vo\u0303i valutavad sabad, mis ei liigu normaalselt, ning muidugi sabad, mis on to\u0303uomaduste to\u0303ttu alati krussis vo\u0303i keerdus. Seeto\u0303ttu tuleb alati ja\u0308lgida konteksti ning koera keha ja ka\u0308itumist tervikuna."}, {"text_idx": "#000029", "text": "Lo\u0303petuseks vaatame neutraalse na\u0308oilmega koera, kes paistab pa\u0308ris rahulik ja ro\u0303o\u0303mus. Sellise koera ko\u0303rvad on neutraalses asendis. Ko\u0303rvad vo\u0303ivad olla pisut pu\u0308stised, ettepoole suunatud vo\u0303i liikuda vastavalt heliallikale, kui koer midagi kuulab. Neutraalselt meelestatud koera silmad on leebed ja mandli-kujulised, silmavalge on va\u0308he vo\u0303i u\u0308ldse mitte na\u0308htav, pupilli suurus vastab valgustingimustele. Na\u0308gu ja koon on (to\u0303ukohaselt) sile, ilma liigsete kortsude ja vagudeta. Suu on suletud vo\u0303i veidi avatud, mokad on pehmed, u\u0308lemised hambad on kaetud. Keel on lo\u0303tv ja allub koos u\u0308leja\u0308a\u0308nud suuga gravitatsioonile, st suunurgad, huuled ja keel ripuvad pisut allapoole.\u2060"}, {"text_idx": "#000030", "text": "Iga koer vo\u0303ib hammustada.\u2060Nii mo\u0303nigi ka\u0308itumine vo\u0303i signaal, mis mo\u0303nes kontekstis va\u0308ljendab a\u0308revust, hirmu vo\u0303i ebamugavust, on ka mo\u0303nes rahulikus kontekstis tavapa\u0308rane. Nt kuuma ilmaga on normaalne, et koer o\u0303ues lo\u0303o\u0303tsutab, kuid kui koer lo\u0303o\u0303tsutab jahedas ruumis, on ta to\u0303ena\u0308oliselt a\u0308revil.\u2060 Lisaks a\u0308revatele olukordadele aevastavad koerad muidugi ka siis, kui tolmuku\u0308be nende nina ko\u0303ditab, ja limpsavad ninaotsa, mis on parajasti pasteedine. :)Nagu inimesed, vo\u0303ivad ka koerad kogeda konfliktseid emotsioone, samuti ka\u0308ivad elevus ja a\u0308revus tihti ka\u0308sika\u0308es. Nt uutesse na\u0308htustesse vo\u0303i inimestesse suhtuvad nad sageli nii uudishimu kui ka ebakindlusega. Tervitamisel on kohtumisro\u0303o\u0303m tihti segatud ettevaatlikkuse ja mo\u0303ningase ebamugavusega.Ekstreemsuseni aretatud koerato\u0303ugude kehakeelt ja na\u0308omiimikat vo\u0303ib olla raske vo\u0303i vo\u0303imatu lugeda nii inimestel kui ka teistel koertel ning see vo\u0303ib kergesti viia konfliktideni. Pikad karvad vo\u0303i su\u0308gavad kortsud na\u0308os, lu\u0308hike vo\u0303i sootuks puuduv koon vo\u0303i krussis saba, rippuvad silmalaud vo\u0303i mokad vo\u0303ivad olla koerale suhtlemisel takistuseks. \u2060"}, {"text_idx": "#000031", "text": "Nii mo\u0303nigi ka\u0308itumine vo\u0303i signaal, mis mo\u0303nes kontekstis va\u0308ljendab a\u0308revust, hirmu vo\u0303i ebamugavust, on ka mo\u0303nes rahulikus kontekstis tavapa\u0308rane. Nt kuuma ilmaga on normaalne, et koer o\u0303ues lo\u0303o\u0303tsutab, kuid kui koer lo\u0303o\u0303tsutab jahedas ruumis, on ta to\u0303ena\u0308oliselt a\u0308revil.\u2060 Lisaks a\u0308revatele olukordadele aevastavad koerad muidugi ka siis, kui tolmuku\u0308be nende nina ko\u0303ditab, ja limpsavad ninaotsa, mis on parajasti pasteedine. :)"}, {"text_idx": "#000032", "text": "Nagu inimesed, vo\u0303ivad ka koerad kogeda konfliktseid emotsioone, samuti ka\u0308ivad elevus ja a\u0308revus tihti ka\u0308sika\u0308es. Nt uutesse na\u0308htustesse vo\u0303i inimestesse suhtuvad nad sageli nii uudishimu kui ka ebakindlusega. Tervitamisel on kohtumisro\u0303o\u0303m tihti segatud ettevaatlikkuse ja mo\u0303ningase ebamugavusega."}, {"text_idx": "#000033", "text": "Ekstreemsuseni aretatud koerato\u0303ugude kehakeelt ja na\u0308omiimikat vo\u0303ib olla raske vo\u0303i vo\u0303imatu lugeda nii inimestel kui ka teistel koertel ning see vo\u0303ib kergesti viia konfliktideni. Pikad karvad vo\u0303i su\u0308gavad kortsud na\u0308os, lu\u0308hike vo\u0303i sootuks puuduv koon vo\u0303i krussis saba, rippuvad silmalaud vo\u0303i mokad vo\u0303ivad olla koerale suhtlemisel takistuseks. \u2060"}, {"text_idx": "#000034", "text": "Pea silmas konteksti ning koera keha ja ka\u0308itumist tervikuna!"}, {"text_idx": "#000036", "text": "Teise ringi koera uus vo\u0303imalus"}]